Margus elab enamasti tänases päevas ja väga pikalt tulevikku ette ei planeeri. "ETV-s on nii palju teha. IT-d pole siin kunagi olnud, kõik tuleb algusest üles ehitada. Siiamaani on igaüks ise oma arvuti insener olnud - tegelikult on suund selline, et ise ei tohiks midagi installeerida või parandada. Igasuguseid naljakaid probleeme on inimestega ette tulnud, aga nendest mul rääkida ei sobi, sest pole olemas lolli arvutikasutajat, on lihtsalt kehv õpetaja, kes ei oska asju selgeks teha. Siin ei ammenda ma ennast veel niipea. Pealegi meeldib mulle meeskonnatöö, üksinda töötada ei tahaks.  Ega ma ei jõua tegelikult kõiki aidata, see on ainult näiline. Vahepeal tuleb kõvasti mõttetööd teha.  Mulle on kõige suurem kompliment, kui inimesed mind usaldavad, see tähendab, et minuga ollakse rahul. Ja need inimesed, kes m u l l e meeldivad, naeratavad tihti, isegi siis, kui tuju pole kõige parem. Neid inimesi on ETV-s palju."